Poliisi epäilee 14-vuotiaan tytön joutuneen raiskauksen uhriksi Pietarsaaressa marraskuun alussa.

Tutkinnanjohtaja, rikoskomisario Ove Storvall myöntää, että poliisilla on tutkittavanaan noin kolme viikkoa sitten tapahtunut nuoren tytön raiskaustapaus.

– Meille on kirjattu rikosilmoitus törkeästä raiskauksesta, jossa kohteena on ollut 14-vuotias tyttö, Storvall kertoo.

Törkeän raiskauksen epäillään tapahtuneen kerrostaloalueen läheisessä metsikössä ilta-aikaan, kun tyttö oli ulkoilemassa alueella. Iltalehden tietojen mukaan tapaus sattui kello 19.30 illalla.

Teolle ei ole silminnäkijöitä.

Poliisi sai ilmoituksen tapauksesta vuorokausi tapahtuneen jälkeen.

– Se tuottaa poliisille tietynlaisia vaikeuksia teknisen tutkinnan osalta. Siinä mielessä olisi hyvä, että tällaisissa tapauksissa uhrit ottaisivat välittömästi yhteyttä esitutkintaviranomaisiin jollain tavalla. Se on näissä tapauksissa erityisen tärkeää, Storvall muistuttaa.

Tutkinnanjohtaja ei toistaiseksi kommentoi teosta epäiltyä henkilöä millään tavalla.

– En halua kommentoida sitä puolta millään tavalla, esitutkinta on kesken tässä asiassa, Storvall sanoo.

Storvallin mukaan tapausta tutkitaan törkeänä raiskauksena muun muassa uhrin alaikäisyyden takia.

– Jos 14-vuotias on uhrina ja se tehdään tuollaisissa olosuhteissa, niin kyllä se aina luonnehditaan törkeänä ainakin esitutkintavaiheessa, Storvall toteaa.

Poliisi ei ole aiemmin tiedottanut tapauksesta. Asiaa perustellaan uhrin suojelemisella.

– Tietysti kun tällaista tapahtuu näin pienellä paikkakunnalla, niin pyritään mahdollisuuksien mukaan suojaamaan uhria. Kun on lapsesta kyse, olemme päätyneet siihen, että uhrin suojaaminen on tärkeämpi tässä, kuin se, että asia saa julkisuutta, Storvall perustelee.